**Saksliste til årsmøte i Gimle IF**

**TID: 7. mars 2022 klokka 18.00**

**STED: VENÅSHYTTA**

1. Godkjenne de stemmeberettigede.

2. Velge dirigent

3. Velge protokollfører - referent.

4. Velge to medlemmer til å underskrive protokollen.

5. Godkjenne forretningsorden

6. Godkjenne innkallingen.

7. Godkjenne saklisten.

8. Behandle idrettslagets årsberetninger for 2021

9. Behandle idrettslagets regnskap for 2021 og kontrollutvalgets beretning.

10. Behandle saker som fremgår av godkjent saksliste, herunder to lovforslag

11. Fastsette medlemskontingent, og treningsavgift for 2023.

12. Vedta idrettslagets budsjett for 2022

13. Behandle idrettslagets organisasjonsplan.

14. Foreta følgende valg:

a) leder

 nestleder

 tre styremedlemmer

 varamedlem til styret

b) Kontrollutvalg med leder, ett medlem og ett varamedlem.

c) Gi styret fullmakt til å oppnevne representanter til ting og møter i

 de organisasjonsledd idrettslaget har representasjonsrett.

 d) Valgkomité med leder, ett medlem og ett varamedlem.

**SAK 0: Vi minnes**

* **Arne Kristiansen** 24.04.1945 - 21.12.2021
* **Gunnar Bjørklund** 29.02.1932 - 19.10.2021

**SAK 1: Godkjenne de stemmeberettigede**

For å ha stemmerett på årsmøte må man ha fylt 15 år i løpet av kalenderåret, vært medlem av idrettslaget i minst en måned, og gjort opp sine økonomiske forpliktelser til idrettslaget. §5-1.

**SAK 2: Velge dirigent**

**Styret foreslår:**

**Tore G. Moen**

**SAK 3: Velge protokollfører – referent**

**Styret foreslår:**

**Morten Paulsen**

**SAK 4: Velge to medlemmer til å underskrive protokollen**

**Styret foreslår:**

**Trygve Fosse og Alf Ytterbøl**

**SAK 5: Godkjenne forretningsorden**

1. Årsmøtet ledes av den valgte dirigent, og protokollen føres av den valgte referent.
2. Alle henvendelser rettes til dirigenten.
3. Alle vedtak fattes i henhold til Gimle IFs lover
4. For at et vedtak skal være gyldig, gjelder alminnelig flertall.
5. For at et vedtak om lovendring skal være gyldig gjelder 2/3 flertall.
6. Valg foregår skriftlig hvis det foreligger mer enn ett forslag eller det fremmes krav om det.
7. Forslag utenom de saker som er nevnt i dagsorden, eller i dem på forhånd innleverte forslag, kan ikke fremmes.
8. Når årsmøtet er avsluttet blir det servert kringle, kaffe og drikke.

**Styret foreslår å godkjenne forretningsorden.**

**SAK 6: Godkjenne innkallingen**

Dato for årsmøtet ble første gang gjort kjent på Gimle IFs hjemmeside 11. januar 2022. Alle klubbens registrerte medlemmer fikk årsmøteinnkalling pr. e-post eller SMS 6. februar. Innkallingen inneholdt frist for forslag og informasjon om når og hvor sakslista og dokumentene ble tilgjengelig.

**Styret foreslår å godkjenne innkallingen**

**SAK 7: Godkjenne sakslisten**

Fullstendig saksliste med alle saksdokumenter, herunder valgkomiteens innstilling, skal være tilgjengelig for klubbens medlemmer senest en uke før årsmøtet.

Sakslisten med alle relevante dokumenter til årsmøtet ble lagt ut på Gimle IFs hjemmeside mandag 28. februar.

**Styret foreslår at sakslisten godkjennes**

**SAK 8: Behandle idrettslagets årsberetning for 2021**

**STYRET HAR BESTÅTT AV:**

**Leder:** Morten Paulsen

**Nestleder/kasserer:** Dag Borge Svendsen

**Leder orientering/arrangement:** Tore G. Moen til 14. juni.

**Leder hytte:** Knut Vingerhagen

**Leder ski og løyper:** Oddbjørn Gresholt

**Styremedlem:** Veronika Pedersen – fra 14. juni

**Vara til styret:** Tore G. Moen – fra 14. juni

**I tillegg er disse valgt:**

**Kontrollutvalg:** Nils Gundersen (leder) og Tor Hernes

**Vara til kontrollutvalg:** Tone Albinson

**Valgkomite:**

Thorbjørn Bjørlo (leder), Lars Åge Seim (medlem), Eva Steffensen (vara)

**MEDLEMMER:**

I 2021 har det meldt seg inn 7 nye medlemmer og oversikten er slik (fjorårets tall i parentes):

Alder Kvinner Menn Total

**0-19 år 7 (7) 2 (2) 9 (9)**

**20 – 44 (41) 72(68) 116 (109)**

 **Totalt 51 (48) 74 (70) 125 (118)**

**ÆRESMEDLEMMER:**

Følgende ble hedret som æresmedlemmer i 2021:

**Ragnhild Hernes**

**Johanna Ytterbøl**

**Arne Kristiansen**

**Kjell Bergstrøm**

**Kåre Backe**

**Tidligere tildelinger:**

**1951: Eugen Nordskogen**

**1976: Erling Glomsrød, Nils Arvidsen, Thormod Paulsen**

**1986: Odd Kildebo**

**1996: Trygve Fosse, Tor Hernes, Nils Erik Kildebo, Arne Larsen**

**2001: Henry Sund, Ingvar Nordås, Tor Halvorsen**

**MØTER:**

Det har vært avholdt 1 årsmøte som ble utsatt på grunn av pandemien, men som kunne gjennomføres fysisk 14.juni. I tillegg har det i 2021 vært avholdt 10 styremøter.

**REPRESENTASJON:**

Gimle IF deltok i september med åtte valgverter under Stortingsvalget, noe som ga oss en kjærkommen inntekt på 12.997,25 kroner.

Morten deltok i mai på Teams-møte ang. avsluttende årsmøte for o-vm 2019. Dugnaden der ga oss en inntekt på 19.113 kroner, men også vår aksjepost på 30.000 kroner ble tilbakebetalt.

I mars deltok Morten på årsmøtet til Halden Idrettsråd.

I oktober var det meningen at Dag skulle representere oss på Høstkonferansen i regi av Halden Idrettsråd, men denne ble avlyst pga. dårlig deltakelse.

I november deltok Morten på en anleggskonferanse om Nærmiljøanlegg, holdt i Sarpsborg.

I august deltok Knut på åpningen av Via Ferrata i Brekke sluser, der vi var invitert fordi vi er eiere av kartet over Brattås som vi godkjente ble produsert.

**ARRANGEMENTER:**

**Tippetrim:** Det har vært avviklet tre Tippetrimmer fra Venås etter at hytta åpnet høsten 2021, med ganske bra deltakelse. Trygve Fosse gjør en kjempefin jobb her.

**Uke 46:** Fredag 19. november møttes ca. 15 til en samling utendørs og etterpå innendørs til mimring og allsang. Gamle filmer fra o-løp på 70-tallet ble vist.

**TURORIENTERING:**

Gimle IF er en av fire klubber i Halden som er med og arrangerer turorientering. Her er referatet fra det avsluttende møtet: «Søndag 17/10 ble årets turorienteringssesong avsluttet med en treff for deltakerne på Venåshytta. Ca 30 personer møtte opp. Vi evaluerte årets opplegg, deretter ble gavepremier fra Båt-Holm, Norli Køhn, Kiwi Risum og Felleskjøpet trukket ut blant deltakerne med mer enn 25 poster i det vanlige turorienteringsopplegget og 20 poster i familie- og barneopplegget. I årets sesong har det vært 342 unike deltakere som til sammen har registrert 14618 poster.

Takk for denne sesongen! Velkommen til neste!»

Trygve Fosse er fortsatt vår mann som møter i tur-o-gruppa og legger ut poster i marka.

**STOLPEJAKTEN:**

Vi ble med som delarrangør av Stolpejakten i Halden, sammen med Halden Skiklubb. Vi var med å legge ut stolper i Venåsmarka og delte ut gratis kart i postkassa på Venås. Det var meget god respons og over 6.000 var med på Stolpejakten i Halden 2021.

**MANDAGSTURER:**

I kjent stil har Trygve Fosse ledet an mandagsturene, også i 2021. Det ble gjennomført 16 turer og oppmøtet er bra. 10-15 ivrige sjeler er med hver gang.

**TRENINGER/IDRETTSLIG VIRKSOMHET:**

Klubbens nye **maratonløper Victor Borge Svendsen** var med i Valencia maraton og løp på 2.32.08. Han har selv personlig rekord på 2.28.59 og har som mål å slå Halden-rekorden på 2.22.51. Victor skal vi høre mer til når han våren 2022 skal løpe flere løp i Gimles farger.

I slutten av september startet **damegruppa** opp sine treninger igjen og i oktober startet også **innetreningen for gubbene** i gymsalen, med velvalgt musikk i regi av Trygve. **Utendørstreningene torsdag** har foregått hele året. Felles for alle disse treningene er at det er plass til flere.

Treningene inne på Gimle skole på tirsdager har vært avlyst, grunnet pandemi og dårlig frammøte.

Fortsatt er del en del av den eldre garde som løper orientering og på IFE-løpene på onsdagene ser vi mange i Gimle-drakta, og det er gledelig.

**NYE DRAKTER:**

Takket være Victor Borge Svendsen har vi fått på plass en ny draktavtale med Trimtex som gjelder fra 1.9.2021 tom 31.12.2024. Han tok initiativ sommeren 2021 og har holdt styret informert hele veien.

Avtalen skal reforhandles hvert år slik at partene er fornøyde med avtalen.

Høsten 2021 åpnet Trimtex for første bestilling og 13 medlemmer benyttet seg av tilbudet.

**DUGNADER:**

I april, da armaturene i lysløypa ble byttet, stilte flere opp som håndlangere til Riis Elektro. Arne Albinson bisto hele veien og vi takker han for flott hjelp.

Ellers har vår trofaste dugnadsgjeng på onsdager sørget for nødvendig vedlikehold av løyper, tilrettelegging av ved til oss selv og publikum. Det er også jobbet mye med å male hytta (se egen beretning).

I november ble hytta vasket innvendig – rundt 15 stilte opp med bøtter og kluter, og tradisjonen tro avsluttet vi med pizza.

Vi vil ellers takke alle som stiller opp på dugnad som hyttevakt. Dette er svært viktig for klubben fordi det synliggjør oss på en positiv måte.

**ANLEGG:**

**Hytta:** Deler av hytta er renovert i år og mange av vinduene er byttet. Mesterbygg Halden AS sto for jobben og økonomisk støtte ble gitt av Berg sparebank og Sparebank1Stiftelsen Halden. (se egen beretning)

**Lysløypa**: I lysløypa byttet vi i samarbeid med Riis Elektro Halden ut alle armaturene til LED i april måned, og dette har påvirket strømforbruket. Senere på høsten viste det seg at 11 av armaturene ikke virket lenger og disse ble da byttet ut nok en gang. Riis er i gang med å prøve å finne ut hva som kan være årsaken, uten at vi helt vet dette ennå. Økonomisk støtte ble gitt fra Berg sparebank og Sparebank1Stiftelsen Halden.

**Løyper:**

**Store- og Lille Venåsrunden** ble sluttført og skiltet og merket ferdig i 2021. Tore Moen har jobbet med prosjektet og økonomien på en fin måte. På dugnad ble stolper satt ned og skiltene satt opp. Løypene ligger også ute på ut.no. Økonomisk gikk vi omtrent i null, i og med at Viken fylke støttet prosjektet med penger, mens Stangeskovene sponset oss med stolpene.

**Tusenmeterskogen** er under renovering: De 25 postene som står ute hele året skal fornyes og stiene skal også oppgraderes. Nytt stort oppslagskart kommer opp snart og vi vil tilby folk gratis kart over området. Vi kommer til å ta kontakt med skoler for å gjøre dem oppmerksom på opplegget. Håpet er at vi skal få til en rekruttering av yngre folk på sikt. Sparebank1 Østfold Akershus har bidratt økonomisk for å få til dette prosjektet.

**Fellesmerking av stiene i marka:** I samarbeid med Halden skiklubb har vi nå nedsatt en gruppe som skal se på muligheter for en ensartet og felles merking av stiene i Venås- og Høiåsmarka. Ingvar Nordås og Morten Paulsen er med fra Gimle IF, Espen Glomsrød og Karsten Heide er med fra HSK. Meningen er at vi skal merke marka vår med skilt slik som er gjort i Ertemarka, altså typen DNT-merking.

**Akebakken:** Det skal lages voller på to sider av bakken for å få bedre sikkerhet, og underlaget skal slettes ut. Det skal også lages en sikkerhetsvoll mot parkeringsplassen i bunn av bakken. Prosjektet er støtte av HABY Sjalusier, Halden Idrettsråd og Erling Grimsrud AS med 25.000 kroner hver. Erling Grimsrud utfører jobben og skal også bedre forholdene i veibakken opp til hytta. Skal sluttføres våren 2022.

**Kart:**

1, februar 2021 ble en ny kartavtale mellom Gimle og Halden skiklubb undertegnet. Den er lagt ut på Gimle IFs hjemmeside under punktet Gimle kart.

Morten Dalby har revidert og nytegnet vårt kart over Brattås.

Tom Brattli som er vår kartmann skal legge ut de nyeste versjoner av Gimles kart på vår hjemmeside. Han har revidert Tusenmeterskog-kartet. Dessuten har han revidert det store Venås-Høiåsmarka-kartet, som skal henges opp på stortavle ved p-plassen under hytta.

**MASKINER:**

Vi har kjøpt en liten, brukt traktor, som er til god hjelp til ulike former for dugnader. Det er også kjøpt inn et skjær til denne for å kunne måke snø, og kjettinger for å komme opp bakkene på vinterstid.

**STOLPEAVTALER**

Det ble i 2021 solgt fire nye stolper i lysløypa, som innbrakte 7.000 kroner. Vi har pr. 31.12.2021 solgt 35 av 55 stolper i lysløypa.

**GAVER**

Vi vil takke Veterangruppa får en gave til klubben på totalt ca. 43.000 kroner i 2021. Vi takker også damegruppa som ga klubben 23.000 kroner. Dessuten har vi i 2021 fått hele 225.000 kroner av både Berg sparebank og Sparebank1Stiftelsen Halden, altså til sammen 450.000 kroner som er brukt på lysløypa og hytta. Vi fikk også 40.000 kroner av Sparebank1 Østfold og Akershus, som er brukt i Tusenmeterskogen.

**SPONSORER:**

Vi vil takke våre sponsorer som alle har bidratt i en vanskelig pandemi-periode. I 2021 har vi fått to nye sponsorer med oss, nemlig Mesterbygg Halden AS og Rema 1000 Brødløs.

Dette er våre sponsorer:

**Berg sparebank**

**Kynningsrud AS**

**Rema 1000 Brødløs**

**Monsternett**

**Motz Conditori**

**Stangeskovene AS**

**Sørby Utleie**

**Mesterbygg Halden AS**

I tillegg takker vi:

**Sparebank1Stiftelsen Halden, Sparebankstiftelsen DnB og Sparebankstiftelsen Østfold/Akershus** for gavene vi har fått til alle våre prosjekter på Venås, slik at vi kan legge til rette for turfolket en god opplevelse i marka.

**BETRAKTNINGER:**

Året 2021 har også vært preget av pandemi og mange vanskelige valg, men utover høsten så det lysere ut, og mye ble normalisert. Veteranene og damene har kommet godt i gang igjen. Innetreningene startet opp igjen og vi kunne ta hytta i bruk.

Søndag 26. september åpnet vi hytta for publikum og har holdt den åpen hver søndag siden. Det betyr at vi kunne åpne kiosken igjen og vi har også gjennomført Tippetrim.

I begynnelsen av august startet utleievirksomheten opp og høsten 2021 ble en god periode med tanke på utleie. **Kari Sørensen** gjør en strålende jobb og sørger for å ha oversikten over alle utleier som er på gang. Vi takker henne så mye for den jobben.

Vi må også takke vår nabogrunneier **Bernt Henrik Hansen** for godt samarbeid og hans velvillighet til å hente og samle inn ved i hans skoger. Dette setter vi stor pris på.

Ellers er det bra at vi nå har fått skiftet til LED-armaturer i lysløypa og oppgradert hytta med ny sørvegg og nye vinduer.

**FAMTIDSTANKER:**

Økonomi er alltid et sentralt tema og har blitt aktualisert vinteren 2021/2022 med skyhøye strømpriser. Det vi med sikkerhet vet er at vi må betale alle de faste kostnadene som hytta og klubbens drift medfører. Da snakker vi om nærere 200.000 kroner. Det vi ikke vet er hvordan pandemien og strømprisene utvikler seg. De to faktorene kan bety mye i 2022, for klubbens videre drift. Pandemien kan bety at vi ikke kan leie ut hytta som vi vil, eller at folk vegrer seg. Utleie av hytta er nå vårt største inntektspotensial. Strømprisene betyr at vi får en merkostnad som vi delvis må dekke av egen kasse. Regjeringen har lovet å dekke noe av merkostnadene for perioden desember 2021 tom mars 2022. Så får vi se hvor vi havner.

Selv om økonomien truer så gjelder det å se framover også. Derfor legger vi fram tanker om planer vi har for klubben framover:

De kan du lese her:

**Gimle IF mot 100 år**

Handlingsplan for perioden 2021 tom 2026

Gimle IF skal jobbe etter en todelt handlingsplan fram til og med det året klubben fyller 100 år, i 2026.

Del 1 skal beskrive hvordan klubben skal ta vare på eksiterende medlemmer og dessuten prøve å rekruttere nye medlemmer.

Del 2 skal beskrive hvordan og hvorfor klubbens anlegg skal vedlikeholdes og rehabiliteres. Dessuten hvilke typer nye anlegg vi skal satse på for at vi skal framstå som en framtidsrettet og attraktiv klubb.

**DEL 1: MEDLEMMER OG AKTIVITETER**

Klubben har i dag, pr 31.12 2021, 125 medlemmer.

|  |  |  |  |
| --- | --- | --- | --- |
| Menn | Damer |  | Totalt |
| Over 20 år: 72 | Over 20 år: 44 |  |  106 |
| Under 20 år: 2 | Under 20 år: 7 |  |  9 |
| Totalt: 74 | Totalt: 51 |  |  125 |

Klubben preges i dag av å ha få yngre medlemmer og aktivitetsnivået er deretter. Gubbene trener inne tirsdager og ute torsdager. Her er det snakk om mellom 10 og 15 som er med. Damene, rundt 10, trener inne onsdager. Det er stort sett en eldre garde som trener. Rekrutteringen av yngre savnes. Ellers treffes ca 15 gubbeveteraner hver onsdag for dugnad og sosial treff.

Torsdager er det samling inne på hytta etter trening/badstue, av den eldre garde.

Det er for tiden ingen ungdommer som trener sammen eller har egen trener.

Av aktiviteter ellers treffes en gjeng gubber i regi av Gimle IF til mandagsturer, annen hver mandag, året gjennom.

Klubben arrangerer også Tippetrim og Stolpejakten, og er med på å tilrettelegge for turorientering for mange, sammen med tre andre klubber.

I perioden fram til 2026 er det tvilsomt at rekrutteringen kan bedres. Vi er avhengige av en ny foreldregenerasjon, med barn, som kommer inn og følgende tiltak er diskutert for å få til det:

1. ***Tusenmeterskogprosjektet:***

**Beskrivelse:** Det ligger 25 stolpeposter ute i skogen hele året, og vi fornyer postene med nye topplokk med dyrefigurer og maler stolpene. Vi oppgraderer stiene og lager evt nye klopper, og bytter gamle ved behov. Vi lager et oppslagskart over skogen så alle blir kjent med Tusenmeterskogen. Vi tilbyr gratis kart i egen postkasse ved oppslagskartet.

Meningen er å informere skolene om dette slik at de kan bruke området når skoleklasser besøker Venås. Her bør vi også kunne tilby hjelp til enkel instruksjon som kanskje kan resultere i noe rekruttering.

**Økonomi:** Vi har allerede fått bevilget 40.000 kroner av Sparebank1 Østfold og Akershus, og har søkt om ytterligere penger til å sluttføre prosjektet. Dette er nå bevilget. Sparebankstiftelsen DnB har bevilget oss 50.000 kroner.

1. ***Kurs i kart og kompass***

**Beskrivelse:** Vi prøver å få til et kurs i kart og kompass som kan passe folk som skal gå turorientering – bør arrangeres tidlig på våren, mulig i slutten av mars 2022. Vi annonserer og inviterer med påmelding hele familier og bruker Venåsmarka som opplæringssted. Vi spør Gimle-medlemmer om de kan bidra og hvem som kan holde et teorikurs før vi skal ut i skogen. Vi trenger 6-7 frivillige instruktører for prosjektet. Dette kan være starten på ny rekruttering i klubben. Vi har en materialsekk fra NOF til formålet.

**Økonomi:** Egenfinansiert

1. ***Lage og dele ut flyere i klubbens nærmiljø der vi prøver å få folk til å melde seg inn i klubben:***

**Beskrivelse:** Det lages en flyer/folder som gir en kort og grei beskrivelse av klubben og hva vi kan tilby. Her inviterer vi folk til å bli medlem. Deles ut i områdene fra Bergheim til Brødløs inkludert Næridsrød/Stenrød/Gimle/Flatland/Kringsjå/Dyrendal/Strupe – vi snakker om å trykke opp ca. 1000 flyers.

**Økonomi:** Egenfinasieres

**DEL 2: ANLEGGSPLAN**

**2021:**

**Prosjekt Store- og Lille Venåsrunden**

**Beskrivelse:** Prosjektleder Tore G. Moen har laget to rundløyper i Venåsmarka, 2,5 og 5 kilometer lange, som er merket med skilt og kartoppslag a la DNTs merking i Ertemarka. All merking er satt opp på rundstolper og løypene lagt ut på appen ut.no

**Økonomi:** Prosjektet er støttet og fullfinansiert av Viken fylke og Stangeskovene med en kostnadsramme på ca. 70.000 kroner.

**Prosjekt akebakken**

**Beskrivelse:** Akebakken gjøres sikrere ved at det fylles på masse inn mot skogen og inn mot veien/parkeringsplassen. Dessuten slettes bakken mer ut for å unngå de aller bratteste stedene. Veien opp til hytta inngår i prosjektet og skal oppgraderes. Det lages en voll inn mot lysløypa ved parkeringen for å unngå at biler parkerer der, i tilfelle snø og løyper. Det lages også en voll fra rundkjøringa inn mot akebakken for å unngå at biler bruker rundkjøringen til rallycrossbane.

**Økonomi:** Prosjektet er støttet av entreprenør Erling Grimsrud AS som også utfører jobben, av HABY Norske Sjalusier og av Halden Idrettsråd. Hver og en av aktørene- sponsorene bidrar med 25.000 kroner. Bidragsyterne vil bli markedsført med egne skilt i bunn av bakken, når prosjektet er ferdig. Vil bli sluttført i 2022.

**Prosjekt hytta**

**Beskrivelse:** Det er byttet kledning på deler av sørveggen. Vinduer på klubbrom (2 stk), peisestuer (5 stk) og kjøkken (1) er alle byttet i nye. Også på loft sør er det byttet ett vindu. Totalt 9 vinduer.

Det er gjennomført en komplett El-kontroll på hytta, og alle røykvarslere er byttet ut.

**Økonomi:** Etter søknad bevilgetBerg sparebank og Sparebank1stiftelsen Halden oss 125.000 kroner hver i støtte, totalt 250.000 kroner, som dekker kostnadene på jobbene som er utført.

**Prosjekt Tusenmeterskogen**

Beskrivelse: Lager oppslagskart og fornyer alle de 25 stolpepostene i skogen med nummer og dyrefigurer for å lage det litt morsommere for barn. Nye kopper med tall, figurer og refleks settes på toppen av stolpene. Stolpene males.

Under oppslagskartet settes det ut en postkasse med kart slik at folk kan forsyne seg- vi markedsfører dette for skolene som da kan ta med seg ungene ut i skogen når de besøker Venås.

Prosjektet tar også høyde for oppgradering av løyper og det er kjøpt inn en del lass med masse til vedlikehold av løypene. Også nye klopper skal lages.

Vil bli sluttført i 2022.

**Økonomi:** Etter søknad har Sparebank1 Østfold Akershus bevilget oss 40.000 kr til prosjektet.

**Prosjekt lysløypa**

**Beskrivelse:** Alle de 62 gamle armaturene i lysløypa er byttet til moderne LED-armaturer.

Tidligere forbruk pr. armatur var 125 watt, nå er forbruket redusert til ca 50 watt pr armatur og dette vil gi oss en økonomisk besparelse, samtidig som vi bidrar til et mindre forbruk av energi, altså et grønt skifte.

**Økonomi:** Etter søknad har Berg sparebank og Sparebank1Stiftelsen Halden bevilget oss til sammen 200.000 kroner – prosjektet kostet 175.000 kroner - vi fikk beholde det overskytende på 25.000 kr til andre formål rettet mot allmenheten.

Søknad om momskompensasjon skjer i 2022 – kan få tilbake ca 35.000 kroner på dette.

**Anleggsplanen for årene 2022 tom 2026 er fortsatt til behandling i styret og vil bli presentert så fort planene er klare.**

**TAKK**

Styret takker alle som har bidratt til å holde hjulene i gang og gitt av sin fritid for Gimle IFs beste. Særlig takk til alle som tar på seg hyttevakter og som sørger for at vi kan holde hytta åpen hver søndag i vinterhalvåret.

**Årsberetning for hytta 2021**

**I februar ble det** foretatt El-kontroll av Elektrikertjenesten AS – ingen graverende feil, men lamper, kontakter og ledninger måtte skiftes flere steder.

 Det ble byttet til nye røykvarslere i hele hytta.

 Veien opp til hytta ble brøytet fem ganger i løpet av vinteren – siste gang i februar.

**Mars:** Lamper utvendig på hytta og i herregarderoben ble byttet til nye LED-lamper av Riis Elektro Halden

**April:** Avsluttende El-kontroll utført 8. april av Elektrikertjenesten – nå er alt det elektriske i orden og dette medfører rabatt på forsikringene vi har på hytta.

 Det ble byttet 60 armaturer i lysløypa til nye LED – oppstart 19. april av Riis Elektro, som, sammen med Arne Albinson og en dugnadsgjeng fra klubben sørget for nytt lys i lysløypa. Allerede 22. april var alle armaturer byttet. Golden AS leverte armaturene til sterkt rabatterte priser. Vi takker så mye.

**Mai:** Gulver på hytta ble vasket av veterangjengen

 Postskjermer og annet o-utstyr ble flyttet fra verkstedet til kartrommet på hytteloftet

 Hytta ble vasket: Både østvegg – sørvegg og vestvegg

**Juni:** Hytta skrapet og malt – vestre del av sørvegg malt med to strøk og vestveggen delvis malt, både rødt og hvitt.

**JULI**: Hyttas østre vegg skrapet og malt

**AUGUST:** Deler av sørveggen byttet og vinduer i klubbrom, peisestuer og kjøkken ble byttet. Disse arbeidene ble ferdig fredag 3. september, utført av Mesterbygg Halden AS.

**SEPTEMBER:**

Malingsarbeidet på hytta ble avsluttet i slutten av september.

26. september ble hytta åpnet for publikum etter å ha vært stengt siden mars 2020. Noen helger etter åpningen ble det satt opp en plexiglassplate over disken som et smitteverntiltak.

**OKTOBER:**

Gulvet i gymsalen ble skrubbet og vasket etter at det var mange svarte og stygge skomerker der etter utleie.

**NOVEMBER:**

11 LED -armaturer i lysløypa sluttet å fungere og Riis Elektro foretok en El-sjekk av spenningen. Trolig var det for høy spenning på disse armaturene som var årsaken.

8. Fellesvask av hytta – ca 15 frammøtte

**DESEMBER:**

Ny sjekk av spenningen i sikringsskapet av Riis Elektro – skal stå der i tre uker for å finne ut av spenningen på nettet. Det ble ikke funnet noe feil med anlegget etter disse målingene.

Gardiner i peisestuer ble satt opp på de nye vinduene av damegruppa og Arne Albinson.

**Knut Vingerhagen**

**Årsberetning for ski og løyper**

Vinteren 2021 var ganske snøfattig. Det var noen få dager med såpass snø at det ble satt spor med skuter. Forholdene var ikke gode, men det var mulig å prøve skiene i lysløypa.

I løpet av året har nederste delen av strekningen fra Ulvås til rundkjøringen fått en oppgradering. Det har blitt kjørt på grus og ryddet kratt og grener.

Kjøkkenløypa har blitt utbedret ved at en bru har blitt forbedret og i våte partier har det blitt fylt på pukk og grus. Arbeidet er ikke ferdigstilt og vil bli tatt opp igjen i år.

I lysløypa har sletta fra bunnen av langbakken mot Ekelimoen blitt oppgradert med et tykt lag grus.

Både store og lille Venåsrunden er merket med standardiserte skilt. Stolpene er satt opp av veterangruppa og skiltingen er utført av Tore Moen.

Generelt er det utført kantslått og fylt grus stedvis etter behov.

**Oddbjørn Gresholt**

**Årsrapport for orientering/arrangement 2021:**

**O-løp:**

I 2021 har det vært 40 starter i terminfestede o-løp i Norge og Sverige.

I veteran-NM i regi av Halden skiklubb deltok det ti løpere fra Gimle.

I Blodslitet i regi av Fredrikstad SK tar vi med at Johanna Ytterbøl startet for 40. gang!

Alle startende har vært godt voksne, ingen ungdommer har løpt løp i år.

I løpet av 2021 ble det arrangert 17 løp i Atomens onsdagsløpsserie i Halden, der var GIF godt representert med 29 ulike løpere. Disse hadde 243 starter i aldersgruppen 40+.

**Kretsmestere for Gimle IF i 2021:**

Willy Grønstad H70 KM Sprint

Willy Grønstad H70 KM Lang

Willy Grønstad H70 KM Natt

**Veteran-NM 2021:**

Willy Grønstad H 70 nr. 2 sprint

Trygve Fosse H80 nr. 3 sprint

Trygve Fosse H 80 nr. 3 mellom

**Klubbens o-arrangementer i 2020:**

Gimle IF har ikke hatt noen arrangementer i 2021.

**Gimles kart**

Brattåskartet og Tusenmeterskogen er revidert i 2021. Morten Dalby reviderte Brattåskartet og Tom Brattli tok seg av Tusenmeterskogen.

**Turorientering**

Gimle IF deltar som tidligere i tur-o-samarbeidet med TFL, HSK, og Idd SK. Trygve Fosse er som tidligere GIFs representant. I 2021 gikk deltakelsen noe ned i forhold til rekordåret 2020, men 342 unike deltakere var med.

**Stolpejakt**

HSK og Gimle IF har samarbeidet om stolpejakt på Hjortsberg/Venås-kartet i 2021, som ble avsluttet 31. oktober. Det var stor deltakelse her også.

**Morten Paulsen**

**Årsrapport damegruppa 2021**

Første halvår var det ingen aktivitet i damegruppa på grunn av pandemien.

8. september var første treningskveld.

Gjennom høsten var det enten trening i gymsalen eller utetrening i 1 km-løypa med påfølgende uttøyningsøvelser.

Tina Buckholm har vært trener, og Heidrun Mattick har vært vikar.eiHeidr

Alle treninger har vært avsluttet med sosialt samvær på hytta.

Hytta har fått fine, nye vinduer, og damegruppa fikk i oppdrag å ordne med gardiner. Det var ikke enkelt å finne noen som passet inn, men heldigvis ble de gamle gardinene funnet på loftet, og det viste seg at disse passet bra både i den store og lille peisestua. Arne Albinson ordnet med oppheng og Johanna og Sølvi fikk gardinene på plass.

I desember fikk vi hatt vår tradisjonelle juleavslutning med god mat og drikke.

**Vigdis Braathen**

**Sekretær**

**SAK 9: Behandle idrettslagets regnskap for 2020 og kontrollutvalgets beretning**

1. Regnskapet vedlagt: **Se vedlegg 1**
2. Kontrollutvalgets rapport: **Se vedlegg 2**

**SAK 10: Behandle saker som fremgår av godkjent saksliste**

Styret foreslår to endringer av Gimle IFs lov:

**Se vedlegg 3**

**Gimle-gutten 2021:**

Styret foreslår at Gimle-gutten i 2021 deles ut og offentliggjøres på årsmøtet. **Vedlegg 4**

**SAK 11: Fastsette medlemskontingent og treningsavgift for 2023**

**Styret foreslår å beholde medlemsavgiftene som i dag:**

**Medlemsavgifter:**

Medlem fra 0-19 år: 150 kroner

Medlem fra 20 år: 300 kroner

Familiemedlem (samme husstand): 700 kroner

**Treningsavgifter:**

**Styret foreslår å øke treningsavgiftene for de over 20 år fra 200 til 300 kroner og familier fra 400 kroner til 500 kroner.**

Medlem fra 0-19 år: 100 kroner (som før)

**Medlem fra 20 år: 300 kroner**

**Familie: 500 kroner**

Kommentar: Økte strømutgifter gjør det nødvendig å øke treningsavgiftene noe, slik at dusj og badstue kan opprettholdes etter treningene framover.

**SAK 12: Vedta idrettslaget budsjett for 2021**

Budsjettet: **Se vedlegg 5**

**SAK 13: Behandle idrettslagets organisasjonsplan**

**Organisasjon:** Gimle IF’s ledelse består av leder, nestleder, tre styremedlemmer samt ett varamedlem. Laget har et valgt kontrollutvalg med to medlemmer og ett varamedlem.

Styret fordeler ansvaret for de forskjellige oppgaver/aktiviteter laget har på sitt program mellom styremedlemmene.

Styret oppnevner en ansvarlig for politiattestordningen og en ansvarlig for barneidrett.

Styret oppnevner etter behov utvalg og enkeltmedlemmer til å planlegge og gjennomføre spesielle arbeidsoppgaver, aktiviteter og arrangementer.

**Kontrollutvalget** arbeider i overensstemmelse med instruks og retningslinjer fra Norges Idrettsforbund.»

**Aktivitet:** Gimle IF’s hovedaktiviteter er å drive aktiv idrett og rekruttering innenfor orientering og skirenn, legge til rette for trim og mosjon blant medlemmene, holde Venåshytta i tilfredsstillende stand for inneaktiviteter og utleie, holde åpen kafe for turgåere om høsten og vinteren, legge til rette for mosjon og friluftsliv ved å vedlikeholde og merke turstier, samt ved åpne trimarrangementer.

**Forslag: Styret foreslår at årsmøtet vedtar denne organisasjonsplanen**

**SAK 14: Valg**

**Punkt a og b:** forslag fra valgkomiteen foreligger: **Se vedlegg 6**

**Punkt c:** styret foreslår at årsmøtet gir styret fullmakt til å oppnevne representanter til ting og møter til overordnede ledd, slik som forbund, kretser og lignende.

**Punkt d:** velge valgkomite’:

Styret foreslår følgende valgt, alle for ett år: **Se vedlegg 6**